1.INTRODUZZJONI

Ir-Regolament (UE) Nru 168/2013 jistabbilixxi limiti tal-emissjonijiet ta’ Euro 4 u Euro 5 u r-rekwiżiti tekniċi u l-proċeduri tal-ittestjar assoċjati fir-rigward tal-istadju tal-Euro 5, biex jipprovdi prevedibbiltà fl-ippjanar fit-tul lill-manifatturi tal-vetturi u lill-industrija tal-forniment. Flimkien mal-erba’ atti delegati u ta’ implimentazzjoni tiegħu jifforma pakkett komprensiv ta’ miżuri għas-sikurezza, il-kontroll tal-emissjonijiet u t-tqegħid fis-suq ta’ vetturi bħal dawn.

L-Anness IV tar-Regolament jistabbilixxi l-iskeda ta’ żmien għall-introduzzjoni tat-testijiet differenti u rekwiżiti tekniċi oħra fir-rigward tal-approvazzjoni tat-tip. Għalhekk fl-1 ta’ Jannar 2016 ġew introdotti l-limiti tal-emissjonijiet Euro 4 għall-vetturi l-ġodda ta’ ċerti subkategoriji iżda kien biss fl-1 ta’ Jannar 2017 li dawn il-limiti saru obbligatorji għat-tipi ġodda kollha ta’ vetturi.

Fir-rigward tal-limiti tal-emissjonijiet Euro 5, ir-Regolament jipprevedi li għandhom isiru obbligatorji għat-tipi ġodda kollha ta’ vetturi tas-subkategoriji kollha mill-1 ta’ Jannar 2020.

Sabiex jiġi appoġġat dan l-approċċ f’żewġ stadji, l-Artikolu 23(4) tar-Regolament jirrikjedi li l-Kummissjoni twettaq studju dwar l-effett ambjentali permezz tal-immudellar u l-analiżi tal-fattibbiltà teknika u tal-kosteffettività fuq il-bażi tal-aħħar dejta disponibbli.

L-għan ta’ dan l-istudju, kif indikat fl-Artikolu msemmi hawn fuq, huwa li jiġu evalwati u kkonfermati l-fattibbiltà u l-kosteffettività tal-limiti tal-emissjonijiet Euro 5. Permezz tal-ġbir u l-analiżi tal-aħħar dejta u sejbiet tar-riċerka disponibbli, l-istudju għandu jissostanzja l-adozzjoni ta’ miżuri ta’ politika oħrajn li jemendaw u jikkumplimentaw il-qafas eżistenti. Għalhekk, l-Artikolu 23(4) jiddefinixxi b’mod ċar il-kamp ta’ applikazzjoni tal-istudju tal-effett ambjentali.

L-istudju tal-effett ambjentali ġie kkummissjonat lil konsulent estern – konsorzju mmexxi minn TNO wara sejħa għal offerti. Ir-rapport finali tal-istudju tressaq fit-18 ta’ Mejju 2017 u ġie approvat mill-Kummissjoni fl-20 ta’ Lulju 2017.

Abbażi tas-sejbiet ta’ dan l-istudju u skont l-obbligu tiegħu taħt l-Artikolu 23(5), il-Kummissjoni qed tressaq ir-rapport li ġej lill-Parlament Ewropew. Ir-rapport ikopri l-aspetti li ġejjin:

·Analiżi tal-fattibbiltà u tal-kosteffettività tad-dati tal-infurzar tal-livell Euro 5;

·Analiżi tal-adegwatezza tal-limiti tal-emmissjonijiet Euro 5 imsemmija fl-Anness VI u l-livell limitu tal-OBD fl-Anness VI tar-Regolament fid-dawl tal-aħħar dejta disponibbli;

·Analiżi tal-kostijiet u l-benefiċċji tal-introduzzjoni prevista tal-istadju II tal-OBD fil-livell Euro 5 għas-(sub) kategoriji L3e, L5e, L6e-A u L7e-A u;

·Rieżami tal-kilometraġġ ta’ durabbiltà għal-livel Euro 5 imsemmi fl-Anness VII(A) u l-fatturi ta’ deterjorament għal-limitu Euro 5 imsemmija fl-Anness VII(B) ta’ dan ir-Regolament.

L-Anness V tar-Regolament (UE) Nru 168/2013 jelenka t-tmien tipi ta’ testijiet li huma soġġetti għalihom il-vetturi tal-kategorija L waqt l-approvazzjoni tat-tip. Fil-qafas tal-istudju, ħamsa minn dawk it-testijiet (it-tipi I, II, III, IV u VII) twettqu fuq għadd kbir ta’ vetturi tal-kategorija L f’ambjenti differenti biex tinġabar informazzjoni bażika dwar il-prestazzjoni relatata mal-emissjonijiet tal-vetturi u tal-komponenti individwali tagħhom. Ir-riżultati ntużaw biex tiġi eżaminata l-effettività potenzjali ta’ għażliet ta’ politika differenti, biex jiġi pprovdut input għall-approċċi tal-immudelar adotatti fl-istudju u biex jiġu vvalidati l-konklużjonijiet ewlenin li jkunu ntlaħqu.

L-informazzjoni miksuba b’dan il-mod iffurmat ukoll il-bażi ta’ mudell ta’ analiżi kost-benefiċċji apposta biex jiġu vvalutati l-kostijiet soċjetali tal-għażliet ta’ politika fl-istadju Euro 5 u lil hinn minnu, jiġifieri biex tgħin fid-determinazzjoni ta’ jekk għażliet partikolari jirriżultawx f’benefiċċju jew telf nett għas-soċjetà, f’termini monetarji. Fil-kuntest tal-istudju, għażla tiġġenera benefiċċju nett meta l-iffrankar ambjentali, ikkonvertit f’termini monetarji, ikun aktar mill-kostijiet ta’ investiment u ta’ implimentazzjoni.

B’mod globali, l-istudju kkonkluda li l-valutazzjoni tal-kostijiet u l-benefiċċji tad-dispożizzjonijiet tal-Euro 5 fil-leġiżlazzjoni tal-UE kienet pożittiva u indika fattibbiltà teknika tajba tal-istadju Euro 5. Il-konklużjonijiet dettaljati tal-istudju ġew ippubblikati fir-rapport “Effect study of the environmental step Euro 5 for L-category vehicles” (Studju tal-effetti tal-istadju ambjentali Euro 5 għall-vetturi tal-kategorija L).

Abbażi tas-sejbiet tiegħu, l-istudju ddeskriva wkoll l-oqsma fejn jista’ jsir titjib lil hinn mill-istadju Euro 5, b’mod partikolari fir-rigward tal-ittestjar tal-konformità interna, ir-rekwiżiti tal-emissjonijiet off-cycle (OCE) u l-limiti tal-emissjonijiet tan-numru ta’ partikuli għal ċerti kategoriji Madankollu, għandu jitwettaq studju ieħor iddettaljat dwar il-fattibbiltà u l-kosteffettività tat-tali miżuri qabel ma wieħed jikkunsidra jbiddilhom fi strumenti ta’ politika.

2.VALUTAZZJONI TAL-EFFETTI AMBJENTALI TAL-EURO 5

L-informazzjoni dwar l-emissjonijiet inġabret bl-użu ta’ seba’ tipi ta’ testijiet li huma parti mill-proċedura tal-approvazzjoni tat-tip għall-vetturi l-ġodda tal-kategorija L. Din it-taqsima tiddeskrivi fil-qosor is-sejbiet ewlenin u tenfasizza oqsma li fihom il-leġiżlazzjoni tal-UE tista’ tittejjeb fid-dawl ta’ dawn is-sejbiet.